**A CEMP-X Kulturális Szolgáltató Korlátolt Felelősségű Társaság**

**Általános Szerződési Feltételei**

# **1. Meghatározások**

1. ***ÁSZF***: CEMP-X Kft. Általános Szerződési Feltételei, azaz a jelen dokumentum.
2. ***Szolgáltató***: **a CEMP-X** Kft. (székhelye: 1033 Budapest, Polgár utca 8-10.), amely ***kiemelten*** a **a Közép Európai Média és Kiadó Zrt. érdekeltségébe tartozó médiacsoport (CEMP Csoport)** érdekeltségi körébe tartozó más társaságok által működtetett print és online kiadványok, rádiós műsorkörnyezet médiafelületeit, illetve egyéb kiadók, médiatulajdonosok szerződéses viszonyban hasznosításra átadott kiadványait értékesítő, komplex médiaszolgáltatásokat (médiatervezést, vásárlást, PR-t rendezvényszervezést és egyéb kommunikációs szolgáltatást) végző gazdasági társaság.
3. ***Hirdetés***: Olyan közlés, tájékoztatás, illetve megjelenítési mód, amely valamely birtokba vehető, forgalomképes ingó dolog – ideértve a pénzt, az értékpapírt és a pénzügyi eszközt, valamint a dolog módjára hasznosítható természeti erőket (a továbbiakban együtt: termék) –, szolgáltatás, ingatlan, vagyoni értékű jog (a továbbiakban mindezek együtt: áru) értékesítésének vagy más módon történő igénybevételének előmozdítására, vagy e céllal összefüggésben a Hirdető neve, megjelölése, tevékenysége népszerűsítésére vagy áru, árujelző ismertségének növelésére irányul.
4. ***Listaár***: A hirdetési díjszabás alapja, vagyis az egyes hirdetési felületekre megadott, hivatalosan publikált ár (tarifaár).
5. ***Hirdető***: Akinek, vagy amelynek érdekében a reklám közzétételre kerül, illetve aki, vagy amely a saját érdekében a reklámot illetve annak közzétételét, vagy más szolgáltatást a Szolgáltatótól megrendeli.
6. ***Kiadványok***: Szolgáltató által értékesített termékek:

* rendszeres vagy időszaki papíralapú kiadványok és ezekhez kötődő eseti termékek
* a Szolgáltató által értékesített internetes portálok felületei
* Szolgáltató által önálló névvel (védjeggyel) megkülönböztetett audio és audiovizuális termékek

1. ***Megrendelő***: Amennyiben a Megrendelő saját érdekében rendeli meg a reklám közzétételét a Szolgáltatótól, úgy a Megrendelő azonos a Hirdetővel. Amennyiben a reklám közzétételét a Hirdető megbízásából ügynökség, vagy bármely más közvetítő rendeli meg, úgy a reklámot a Hirdető megbízásából a Szolgáltatótól ténylegesen megrendelő ügynökség, közvetítő vagy bármely más harmadik személy jogalany minősül Megrendelőnek.
2. ***Szerződés:*** A Hirdetések megjelentetése illetve szolgáltatások biztosítása a Szolgáltató és a Megrendelő között írásban létrejött egyedi szerződés***.***
3. ***Hirdetési net-net ár***: A hirdetés közzétételének felárakkal növelt, kedvezményekkel és jutalék(ok)kal csökkentett, ÁFA nélküli ára.
4. ***Hirdetési statisztika***: A Szolgáltató által online hirdetésekhez használt mindenkori hirdetés-kiszolgáló rendszer által előállított, a reklámok kreatívonkénti és megjelenési helyenkénti, megjelenés (ad view, továbbiakban: AV) – és kattintási (click-through, továbbiakban: CT) számát napi, heti, havi elosztásban rögzítő statisztika. Online felületek esetén a Hirdetési statisztikát az Adverticum adszervere állítja elő, míg az egyes mobil és direkt marketing megjelenések esetén a Hirdetési statisztika a mobil operátoroktól kapott, illetve a direkt marketing kiküldő alkalmazásból kinyert kimutatásoknak felel meg.
5. ***Politikai hirdetés***: ellenérték fejében vagy anélkül közzétett, valamely párt, politikai mozgalom vagy a kormány népszerűsítését szolgáló vagy támogatására ösztönző, illetve azok nevét, célját, tevékenységét, jelszavát, emblémáját népszerűsítő, a reklámhoz hasonló módon megjelenő, illetve közzétett hirdetés. A mindenkori kormány, a hozzá tartozó minisztériumok, háttérintézmények és közhasznú szervezetek, a politikai pártok, vagy a politikai pártokkal együttműködő, illetve azok tevékenységét bíráló szervezetek népszavazási ill. kampányidőszaktól független egyedi kommunikációja esetében a Szolgáltató fenntartja magának a jogot, hogy egyedi elbírálás alapján döntsön az adott hirdetés besorolásáról.
6. ***Rendezvény:*** előre meghatározott célból, adott helyen és időben tartott összejövetel ***Speciális hirdetés***: speciálisnak minősül minden olyan
   1. a nyomtatott hirdetés mely az árlistában szereplő normál, rögzített méretű hirdetéstől eltér, és/vagy speciális nyomtatási, előkészítési, disztribúciós tevékenységet igényel (pl. behúzás, átkötő, ráfűzés stb.)
   2. online hirdetés, mely az árlistában szereplő normál, rögzített méretű hirdetéstől eltér, és/vagy eltakarja a tartalmat, megszakítja az oldal letöltődését, megakasztja az oldal rendeltetésszerű használatát, vagy megjelenése az oldal kódjába való beavatkozást igényel továbbá
7. az online hirdetés, amelynek kiszolgálása eltér a piaci standard kiszolgálási formáktól, különösen abban az esetben, ha az jelenti az elszámolás alapját is.
8. ***Üzleti titok***: Minden olyan információ, adat, irat, amelyet a Szolgáltató Megrendelővel közöl, különösen (i) a Szolgáltató működésével, gazdálkodásával, az alkalmazott kedvezményekkel, tevékenységével, ügyfeleivel kapcsolatban; (ii) az ügyfelek listája és az ügyfelekre vonatkozó minden adat; (iii) a Megrendelő tevékenységére és gazdálkodásra vonatkozó adatok, amelyek a Szolgáltató tudomására jutnak a jelen ÁSZF vagy a hirdetési szerződés kapcsán. Így különösen, de nem kizárólagosan üzleti titoknak minősülnek a hirdetési szerződésben foglalt kedvezmények és net-net hirdetési összegek.
9. ***Végfelhasználói értékesítés/ végfelhasználói szerződés***: Olyan szerződés, amely rendezi az adott termék felhasználásának módját.

# **2. Bevezető rendelkezések**

2.1. Jelen ÁSZF tartalmazza a Szolgáltató által értékesített hirdetési szolgáltatásokra valamint termékekre, vonatkozóan létrejött szerződésekben a Megrendelő és a Szolgáltató alapvető jogait és kötelezettségeit.

2.2. Hirdetések megjelentetése illetve szolgáltatások biztosítása a Szolgáltató és a Megrendelő között írásban létrejött Szerződések alapján történik. Jelen ÁSZF a Szerződések elválaszthatatlan részét képezi a Szerződésekben foglalt eltérő rendelkezés hiányában, így a Szerződés aláírásával jelen ÁSZF tartalmát ismertnek és elfogadottnak kell tekinteni. Szerződés hiányában a jelen ÁSZF a megrendeléssel és a visszaigazolással együtt képezi a Megrendelő és Szolgáltató között létrejött szerződést.

2.3. Jelen ÁSZF valamennyi pontja valamennyi Szerződésre irányadó, kivéve, ha a Szerződés ettől eltérően rendelkezik.

2.4. Jelen ÁSZF szerinti jognyilatkozatok kizárólag írásban érvényesek. Felek mind a papír alapú, mind az elektronikus levelezést (kizárólag céges e-mail esetén) elfogadják az értesítések hivatalos formájának megrendelés, visszaigazolás, lemondás, módosítás esetén. Az így közvetített információk tárolása mindkét fél felelőssége.

2.5 A Felek közötti kapcsolattartást érintő változásokról, hibákról a Megrendelőnek a Szolgáltatót vagy a kijelölt kapcsolattartót lehetőségeihez mérten minél hamarabb értesítenie kell. A Megrendelő posta-, illetve e-mail címének változásából és a szolgáltatók (postai és internet szolgáltatás) érdekkörében felmerült technikai hibákból eredő következményekért Szolgáltató felelősséget nem vállal.

# **3. Megrendelés módja**

*3.1 Általános szabályok*

3.1.1 Szolgáltató a megrendeléseket írásban (levélben, faxon vagy e-mailen) fogadja el. A foglalás a másik fél által aláírt megrendelő Szolgáltatóhoz való beérkezését és annak a Szolgáltató által történt visszaigazolását követően számít megrendelésnek. Szolgáltató jogosult feltételezni, hogy a másik fél által aláírt megrendelő és visszaigazolás a fél megrendelési szándékát tartalmazza, amennyiben az tartalmazza a megrendelő fél pecsétjét.

3.1.2 A Hirdetések megrendelésekor a Megrendelőnek meg kell neveznie a vállalkozását, annak székhelyét vagy állandó telephelyét, számlázási és értesítési postai címét és számlaszámát, valamint meg kell adnia az adószámát és cégjegyzékszámát. Amennyiben Megrendelő nem azonos a Hirdetővel, a fentieken túl meg kell neveznie a Hirdetőt és a hirdetés tárgyát is.

3.1.3 Megrendelőnek a megrendelésben nyilatkoznia kell a fizetés módjáról is, elfogadva az alábbi 9. pontban rögzített szabályokat.

3.1.4 A Hirdetés kreatív anyagát Megrendelő készíti vagy készítteti el, és azt nyomtatott Kiadványban történő közzététel esetén legkésőbb a nyomdába adás előtt [5] munkanappal, online, audio vagy audiovizuális Kiadványban történő közzététel esetén a közzététel napját megelőzően legkésőbb 2 munkanappal a Szolgáltató rendelkezésére bocsátja.

3.1.5 Megrendelő tudomásul veszi, hogy amennyiben a megrendelt hirdetési felületeken a Megrendelő érdekkörében felmerülő késedelem miatt a Szolgáltató nem tudja elhelyezni a Megrendelő Hirdetését (például azért, mert Megrendelő nem, vagy nem a Szolgáltató által megadott specifikációnak megfelelő formában juttatta el a Szolgáltató számára a szükséges hirdetési anyagokat a megjelenések kezdete előtt 2 munkanappal), abban az esetben a teljes (kedvezményekkel és jutalékkal csökkentett) hirdetési díj kiszámlázásra kerül.

3.1.6 A Megrendelő érdekkörében felmerülő késedelem esetén a Szolgáltató nem vállal garanciát a megrendelt hirdetések megjelenésére, ugyanakkor a megrendelt mennyiség kiszámlázásra kerül az előző bekezdés szerint. Szolgáltató az azonos szerződési szám alá eső megrendeléseket egy megrendelésként kezeli.

3.1.7A Megrendelő tudomásul veszi, hogy az árlistában szereplő összegek csak a Hirdetés közzétételének árára vonatkoznak, így amennyiben a Megrendelő a Hirdetés előállításával vagy annak esetleges átdolgozásával, kijavításával Szolgáltatót bízza meg, ezt a Szolgáltató egyedi, külön díjazás ellenében vállalja.

*3.2 Megrendelés további szabályai nyomtatott Kiadványok esetében*

3.2.1 A Megrendelőnek a nyomtatott Kiadványokban történő megrendeléshez legkésőbb az anyagleadási határidőig – de amennyiben ez nem lehetséges, úgy a visszaigazolásban rögzített határidőre – kész Hirdetés anyagot kell küldenie, kivéve, ha az anyag elkészítését a Szolgáltatótól rendeli meg. Ennek elmulasztása esetén a Megrendelő a Hirdetés net-net árával megegyező mértékű kötbér fizetésére köteles.

3.2.2 Szolgáltató a Hirdetéseket elektronikus formában fogadja a [hirdetes@cemp-x.hu](mailto:hirdetes@cemp-x.hu) e-mailcímen, avagy a <http://cempx.blog.hu/> weboldalon található elérhetőségeken. A Hirdetéshez ajánlott mellékelni a Hirdetés utolsó állapotát tükröző kinyomtatott változatát (azaz proof-ot). Ennek hiányában az esetlegesen bekövetkező esztétikai, szöveg és/vagy színhibákért a Szolgáltató felelősséget nem vállal, és ebben az esetben a Megrendelő hibás teljesítésre hivatkozva árcsökkentést nem érvényesíthet Szolgáltatóval szemben. A speciális hirdetések közé sorolt inzertek elkészítéséhez szükséges termékeket a Megrendelő köteles a visszaigazolásban rögzített helyre és határidőre leszállítani.

3.2.3 Amennyiben az anyag átadása, illetve a visszaigazolás után a Megrendelő részéről a hirdetési anyag tartalma vagy publikálási módja tekintetében változtatás iránti igény merül fel, úgy ennek bejelentésekor a Megrendelő új, nyomdakész anyagról is köteles gondoskodni. Változtatás iránti igény írásbeli bejelentésének és az új anyag átadásának az anyagleadási határidőig meg kell történnie. A Megrendelő tudomásul veszi, hogy a Hirdetés cseréjére csak a meghatározott határidőt megelőzően, kizárólag a Szolgáltató írásbeli értesítése mellett van lehetőség.

3.2.4 Amennyiben a módosítást a Szolgáltató nem fogadja el, úgy a módosítási kérés kézhezvételétől számított egy (1) munkanapon belül (értendő: 09:00 órától 17:00 óráig) írásbeli visszajelzést küld.

*3.3 Megrendelés további szabályai online Kiadványok esetében*

3.3.1 Megrendelőnek online Hirdetés megrendeléséhez a <http://cempx.blog.hu/>, weboldalon található Technikai specifikációk dokumentum alapján rögzítetteknek megfelelő, kész Hirdetés anyagot kell küldenie, kivéve, ha az anyag elkészítését a Szolgáltatótól rendeli meg. Szolgáltató a Hirdetéseket elektronikus formában fogadja a [hirdetes@cemp-x.hu](mailto:hirdetes@cemp-x.hu) e-mail címen, avagy a <http://cempx.blog.hu/> weboldalon található elérhetőségeken.

3.3.2 Szolgáltató fenntartja magának a jogot, hogy egyes hirdetési felületeket, amelyekre vonatkozólag korábban nem érkezett megrendelés, a tárgyhetet megelőző hét utolsó munkanapján, a Szolgáltató által egyedileg kiválasztott Hirdető partnerek részére, kedvező feltételekkel értékesítsen (a továbbiakban: „*last minute megrendelés*”). A Szolgáltató által *last minute megrendelés* keretében felajánlott hirdetési felületeket és azokhoz kapcsolódó, le nem kötött időpontokat a Szolgáltató által arra feljogosított Hirdető partnerek a részükre a Szolgáltató által megküldött elérhetőségen tekinthetik meg.

Az arra feljogosított hirdető partnerek a megadott felületen a hirdetési felület és az időpont/időtartam megjelölésével on-line adhatnak le foglalást az adott hirdetési felületre. Ezek a foglalások az ÁSZF 3.1.1. pontjában leírt megrendelésnek minősülnek, amelyre a jelen ÁSZF rendelkezései megfelelően irányadóak. Szolgáltató csak olyan *last minute megrendelést* fogad be, ahol a megrendelés Szolgáltató részére történő elküldésére a foglalásban megjelölt (kezdő) időpontot megelőző utolsó munkanap 16.00 óráig sor kerül.

A foglalás elküldésével a *last minute megrendelés* a Szolgáltató rendszerében rögzítésre kerül, amely alapján a Szolgáltató munkatársa - munkaidőben leadott megrendelés esetén két órán belül, munkaidőn kívül leadott megrendelés esetén a következő munkanapon reggel 10.00 óráig – megküldi a kitöltött hirdetési szerződést a megrendelést beküldő hirdető partner, mint Megbízó részére.

Amennyiben egy *last minute megrendelés* keretében felajánlott hirdetési felületre, az ott meghatározott időtartam vonatkozásában a rendszerben foglalás érkezik, úgy arra a rendszer további megrendeléseket nem fogad be. A *last minute megrendelés* lemondása nem lehetséges, a foglalás elküldésével a megrendelés vonatkozásában a megrendelő partnernek, mint Megrendelőnek fizetési kötelezettsége keletkezik Szolgáltató felé.

*3.4 Megrendelés további szabályai Rendezvények esetében*

3.4.1 Szolgáltató Rendezvény megrendelése esetén, az adott rendezvényhez kapcsolódó szabályozásokat, határidőket és egyéb paramétereket, a szerződésben vagy megrendelőben egyedileg és részletesen szabályozza.

# **4. Hirdetés közzététele**

## *4.1. Általános rendelkezések*

4.1.1. Szolgáltató vállalja, hogy a megrendelt hirdetéseket, az adott körülmények közötti technikai és esztétikai kivitelben jeleníti meg.

4.1.2 A Megrendelő tudomásul veszi, hogy a Hirdetésekben (ideértve az speciális hirdetésként elhelyezésre kerülő anyagokat is) nem használhatja fel a Szolgáltató által képviselt médium emblémáját, betűtípusát, tördelését, és a Hirdetés nem keltheti az olvasóban azt a látszatot, mintha az adott médium szerkesztősége által készített anyag lenne, kivéve, ha arra Szolgáltató előzetes írásos engedélyt adott.

4.1.3 A Megrendelő által közzétenni rendelt hirdetések tartalmának meg kell felelniük a jogszabályi előírásoknak, nem ütközhetnek hatályos jogszabályokba. Megrendelő kötelezettséget vállal arra, hogy megtéríti a Szolgáltató mindazon esetlegesen felmerülő kárát és/vagy költségeit, amely akár közvetlenül, akár közvetetten abból származik, hogy a Megrendelő által megrendelt Hirdetés nem vagy nem maradéktalanul felelt meg a jelen bekezdésben rögzített követelményeknek. Ezzel egyidejűleg a Szolgáltató teljes mértékben kizár minden azzal kapcsolatos felelősséget, hogy a Megrendelő által megrendelt Hirdetés a hatályos jogszabályoknak nem vagy nem maradéktalanul felel meg.

Szolgáltató fenntartja magának a jogot, hogy azokat az anyagokat, amelyek jellege, tartalma, megjelenése, minősége jogszabályba ütközik, vagy ellentétesek a Szolgáltató, a CEMP Csoport és/vagy partnerei arculatával, szemléletével, nem jelenteti meg, illetve a megjelenést azonnali hatállyal visszavonja

4.1.4 Szolgáltató a Hirdetés szövegében a magyar helyesírás szabályainak megfelelő javításokat a Megrendelővel való egyeztetés nélkül is elvégezheti. Amennyiben a Szolgáltató megítélése szerint a Hirdetés szövegében – értelmezési probléma miatt vagy egyéb okból – érdemi változtatásra is szükség van, ezt a Megrendelővel egyeztetve kell elvégezni.

Szolgáltató nem vállal felelősséget a Hirdetésekben előforduló esetleges hibák miatt bekövetkező károkért, továbbá azért sem, ha a kár egy Hirdetés megjelenésének elmaradásából következik be (azaz elmaradt haszon címén Szolgáltató nem vonható felelősségre).

4.1.5 Szolgáltató a nyomtatott Kiadványokba leadott kreatívot megjelenés előtt ellenőrzi. Az ellenőrzés során felmerülő technikai és tartalmi hibákról Szolgáltató tájékoztatja a Megrendelőt, de ezek megjelenés előtti korrigálása Megrendelő felelőssége.

4.1.6 Szolgáltató az online Kiadványokban közzétenni megrendelt Hirdetés kreatívjait megjelenés előtt teszteli. A tesztelés során felmerülő technológiai és tartami hibákról Szolgáltató tájékoztatja a Megrendelőt, de ezek megjelenés előtti korrigálása a Megrendelő felelőssége.

Szolgáltató fenntartja a jogot, hogy az adott Kiadvány honlapjának működését akadályozó, vagy a látogatók nagy részének az adott honlap látogatását zavaró Hirdetéseket előzetes értesítés nélkül eltávolítsa az érintett honlapról.

Szolgáltató fenntartja a jogot, hogy azokat a kreatívokat, amelyek az átlagos konfigurációjú számítógépeken az elvárhatónál nagyobb terhelést okoznak, előzetes értesítés nélkül inaktiválja.

Szolgáltató a megkapott kreatívokat a Kiadványok honlapjait látogatók által két leggyakrabban használt böngésző legújabb verziójában teszteli. Speciális kreatívoknak, az ettől eltérő böngészőkben való megfelelő megjelenésért Szolgáltató nem vállal felelősséget!

4.1.6 A Megrendelő felel minden olyan hibáért vagy minőségi problémáért, ami az általa leadott eredeti anyagok minőségéből vagy hiányából fakad.

4.1.7 Megrendelő kijelenti, hogy az általa közölt adatok és az átadott anyag tartalma a valóságnak megfelel, és nem sérti harmadik természetes vagy jogi személy, illetve jogi személyiséggel nem rendelkező gazdasági társaság jogait (így többek között szerzői jogokat, iparjogvédelmi oltalom alatt álló alkotásokhoz fűződő jogokat, megjelölésekhez fűződő jogokat, személyhez fűződő jogokat), nem ütközik a hatályos jogszabályokban rögzített általános és/vagy speciális reklámtilalmakba ill. reklámkorlátozásokba, valamint összhangban van a Magyar Reklámetikai Kódex alapelveivel. Megrendelő tudomásul veszi, hogy az általa közölt adatok valóságáért, tartalmáért, tényállításaiért, a Hirdetésben közölt információk helytállóságáért, valamint azért, hogy a hirdetendő a termék/szolgáltatás megfelel a magyar minőségbiztosítási és egyéb hatályos szabályozásoknak és nem sérti harmadik személyek fent felsorolt jogait kizárólag a Megrendelőt terheli felelősség.

4.1.8 Megrendelő tudomásul veszi, hogy amennyiben nem kér speciális elhelyezést, úgy a Hirdetés elhelyezését a Szolgáltató határozza meg. Megrendelő tudomásul veszi továbbá, hogy a Hirdetés vizuális és szövegkörnyezetével kapcsolatban semmiféle igényt nem támaszthat.

A Hirdetésnek a Kiadványban való elhelyezésére vonatkozó speciális kérelmet az igények számától függően fogad el a Szolgáltató. Az ilyen igényt a Szerződés megkötése előtt a Megrendelő Szolgáltató felé írásban visszaigazolja. A speciális elhelyezést Szolgáltató felár ellenében vállalja. Amennyiben az egyeztetés ellenére a Hirdetés nem a kért speciális helyen jelenik meg, úgy Szolgáltatóval szemben kárigény nem érvényesíthető, azonban a Szerződésben megjelölt speciális helyért számított felárat Szolgáltató nem érvényesíti.

Megrendelő a megrendelt kampányok esetén kérheti, hogy adott oldalon, egyazon oldalletöltés esetén hirdetése ne jelenjen meg általa megnevezett versenytársa hirdetésével együtt (konkurencia kizárás). A Megrendelő ezt az igényét a kampány megrendelésekor köteles jelezni. Szolgáltató a Megrendelő által az adott kampány megjelenéseinek vonatkozásában a fenti módon elkerülendő, konkurens hirdetőként megjelölt cégek esetében, megjelölt versenytársanként 25% felárat jogosult megállapítani a Hirdetések kedvezménnyel csökkentett hirdetési díjára. Szolgáltató fenntartja a jogot a hirdetői konkurencia kizárási igény elutasítására.

.4.1.9 Megrendelő tudomásul veszi, hogy az egyedi Szerződésben/megrendelőben megrendelt hirdetési felületeken csak egy Hirdető jelenhet meg, a hirdetési felületek a Megrendelőn, illetve az adott Hirdetőn kívüli harmadik fél részére nem átruházhatóak, nem továbbértékesíthetőek. Amennyiben a Hirdetésen harmadik fél megjelenik, Megrendelő köteles azt a megrendelést megelőzően a Szolgáltató felé jelezni, illetve a kreatívokat előzetesen jóváhagyásra megküldeni. Szolgáltató fenntartja döntési jogát a harmadik felet feltüntető kreatívok befogadásáról, illetve hirdetési felár megállapításáról, melynek mértéke ettől eltérő megegyezés hiányában a hirdetési díj 20%-a. Közös hirdetés esetén a megrendelést leadó Megrendelő a Hirdetésért a rá vonatkozó felelősségi szabályok szerint áll helyt, és szavatolja, hogy jogosult a Hirdetést a további hirdető nevében és képviseletében megrendelni.

4.1.10 Szolgáltató a Megrendelőtől átvett kéziratos, illetve nyomdakész anyagot vagy egyéb alapanyagot csak a Megrendelő külön írásbeli kívánságára és költségére küldi vissza. Ezen anyagokat Szolgáltató a Hirdetés megjelenését követően – ettől eltérő írásbeli megállapodás hiányában – megsemmisíti.

4.1.11 Megrendelő az online Kiadványban időtartam alapon vásárolt megjelenések esetén egy megrendelés során zónánként (a Szolgáltató mindenkor érvényes árlistájában vagy médiaajánlataiban meghatározott hirdetési egységként) legfeljebb 3 db kreatívot vagy külső reklámkiszolgáló szerver (ad server) által generált kódot adhat le feltöltésre. Megrendelő mix alapú (AV, CT, UV – egyedi látogató („unique visitor”) alapú) megrendelések esetén mix csomagonként és méretenként legfeljebb 3 db kreatív vagy 3 db külső ad server kód feltöltését kérheti Szolgáltatótól. A jelen pontban rögzített maximális kampány kreatív darabszámot meghaladó további kreatívokért Szolgáltató jogosult munkadíjat felszámolni, illetve a 3. pontban jelzett kreatív leadási határidőnél korábbi leadási határidőt megállapítani, ugyanakkor az egy kampányban feltölteni kívánt kreatívok száma ebben az esetben sem lehet több harminc darabnál. Amennyiben külső ad server kódról érkezik a kreatív, a Szolgáltató a Megrendelő által végzett kreatív cserét sem darabszámban sem gyakoriságában nem korlátozza. A Szolgáltató a jelen pont alapján felszámított munkadíjat a teljesítést követően a számlán külön egységként feltünteti. A munkadíj kedvezménnyel nem csökkenthető és nem része a médiaköltésnek.

4.1.12 A Szolgáltató mindenkori médiaajánlata szerinti „mix” megrendelések esetén a megjelenés eloszlása a mixben érintett felületek között automatikus, tehát a rendelkezésre álló szabad felületeken a Szolgáltató hirdetés-kiszolgáló rendszere véletlenszerűen osztja el a megjelenéseket.

Mivel a jövőbeli látogatottság, olvasók (felhasználók) által generált oldalletöltések száma, illetve az egy (1) kattintáshoz (CT) szükséges reklámmegjelenések száma előre nem pontosan kalkulálható, ezért Megrendelő tudomásul veszi és elfogadja, hogy Szolgáltató nem vállal garanciát a megrendelésben rögzített és visszaigazolt kattintási (CT) mennyiség teljesítésére, azonban Szolgáltató által kiállított számla minden esetben a ténylegesen teljesített kattintás (CT) mennyiség alapján kerül kiállításra. A Szolgáltató minden esetben törekszik a megrendelt CT mennyiség teljesítésére.

4.1.13 Szolgáltató a Hirdetések leadását követő bármilyen változtatásból eredő kárért csak abban az esetben vállalja a felelősséget, ha a változtatást vállalta, és annak végrehajthatóságát írásban visszaigazolta. A leadást követő változtatásokból származó többletköltségeket minden esetben a Megbízó viseli.

4.1.14 A Hirdetések megjelentetésének sorrendjében – az egyedi Szerződés eltérő rendelkezése hiányában – a barterügyletek keretében megrendelt Hirdetésekkel szemben elsőbbséget élveznek azok a hirdetések, amelyek esetében a Megrendelő a díjat pénzben fizeti meg, és nem egy másik szolgáltatás nyújtásával/termék értékesítésével ellentételezi azt.

4.1.15 Reklamációt az adott hirdetést megjelenésétől számított 14 naptári napon belül lehet bejelenteni. A Szolgáltató reklamációt csak írásban fogad el.

4.1.16 A Szolgáltató fenntartja magának a jogot a Hirdetések megjelentetéséhez kapcsolódó árak illetőleg a hirdetési feltételek változtatására.

## *4.2 Nyereményjáték Hirdetések közzétételének speciális szabályai*

4.2.1 Nyereményjáték hirdetése esetén – az egyedi Szerződés eltérő rendelkezése hiányában – a nyereményhez kapcsolódó minden adójellegű vagy más költség vagy fizetési kötelezettség kizárólag Megrendelőt terheli, azok megfizetésére a Szolgáltató semmilyen kötelezettséget nem vállal.

4.2.2 Nyereményjáték hirdetése esetén a nyertesek kiértesítésével kapcsolatos valamennyi feladat, és minden ahhoz kapcsolódó költség Megrendelőt terheli. Szolgáltató nem vállal, és nem vállalhat kötelezettséget semmilyen ilyen tárgyú szolgáltatásra illetve e költségek megfizetésére.

## *4.3 Politikai hirdetések közzétételére vonatkozó speciális szabályok*

4.3.1 Politikai hirdetést a Szolgáltató kizárólag olyan, a hatályos jogszabályok szerint Magyarországon bejegyzett pártoktól, illetve társadalmi szervezetektől fogad el, amelyek listát állítottak, ezt az Országos Választási Bizottságnál az ajánlószelvények átadásával bejelentették, és a nyilvántartásba vételről igazolással rendelkeznek. (Ha több jelölő szervezet közös listát állít, akkor a továbbiakban - ugyanúgy, mint a választás szempontjából – egy jelölő szervezetnek számítanak.) Szolgáltató ide sorolhatja továbbá a hazai politikai életnek a jelen ÁSZF meghatározásai között felsorolt egyéb szereplőit is.

4.3.2 Politikai hirdetés esetén a listaárból kedvezmény nem adható. A Politikai hirdetés nem minősül társadalmi célú hirdetésnek, esetében az alábbi 4.4 pontba rögzített kedvezmény nem igényelhető, és átkattintás (CT) alapon sem rendelhető. A Politikai hirdetések foglalása a megrendelések beérkezésének sorrendjében történik. Minden további esetben a Szolgáltató érvényben lévő Általános Szerződési Feltételek szabályozása az irányadó

4.3.3 A Szolgáltató fenntartja magának a jogot, hogy Politikai hirdetések esetében a teljesítés megkezdése előtt előre fizetési igénnyel éljen.

## *4.4 Rádiós hirdetések közzététele*

4.4.1 Rádiós hirdetés megrendelése esetén a Szolgáltató a teljesítést abban az esetben tudja vállalni, amennyiben a Megrendelő a hirdetés hanganyagát legkésőbb a sugárzást megelőző 2 munkanappal a Szolgáltatóhoz eljuttatja.

4.4.2 A Megrendelő a hirdetési anyagot eljuttathatja Szolgáltatóhoz e-mailen, CD-n vagy DVD-n.

4.4.3 Amennyiben a Megrendelő nem tartja be a 4.4.1 pontban leírt határidőket vagy nem megfelelő formában juttatja el a hirdetési anyagot a Szolgáltatóhoz, a Szolgáltató nem felel a megrendelés teljesítésének késedelméért.

4.4.4 A Megrendelő tudomásul veszi, hogy amennyiben a fenti határidőket nem tartja be és emiatt a hirdetés sugárzása meghiúsul, a Szolgáltató a teljesítést úgy számlázza ki a Megrendelőnek, mintha az megtörtént volna.

4.4.5 A Szolgáltató a megrendelések teljesítését a telítettség függvényében tudja vállalni.

## **5. A Hirdetés Szolgáltató általi előállítása**

5.1 Megrendelőnek lehetősége van megbízni a Szolgáltatót a Hirdetés anyagának elkészítésével. Ez esetben a Szolgáltató külön díjat számíthat fel a Megrendelő számára.

5.2 Amennyiben a Hirdetés anyagát a Szolgáltató készíti el, a Hirdetés leadási határidő és az elkészült anyag visszaigazolására vonatkozó határidők a Felek külön megállapodása szerint módosulnak. Ezeket a határidőket egyedileg, a megrendelőben vagy a szerződésben rögzítik a Felek.

## **6. Speciális hirdetések**

6.1 A speciális hirdetések megrendelésével egyidejűleg a Megrendelő szórólap és katalógus esetén minimum 10 db, termékminta esetén minimum 40 db mintát bocsát a Szolgáltató rendelkezésére. Megrendelő olyan termék behúzásának megrendelésére jogosult, amely megfelel a szállítási és kézbesítési adottságoknak, a szezonalitásnak, illetve alkalmas arra, hogy sérülésmentesen szállítható, kézbesíthető legyen.

6.2 A Megrendelő által biztosított termékmintát a Szolgáltató jogosult terheléspróbának alávetni. Amennyiben a termékminta a terheléspróbán nem felel meg, Szolgáltató jogosult a megrendelést visszautasítani, a létrejött egyedi Szerződést azonnali hatállyal – a Szolgáltatót terhelő további kártérítési vagy egyéb kötelezettségek nélkül – felmondani, illetve a Szerződéstől elállni.

6.3 Megrendelő a minta átadásával kötelezettséget vállal arra, egyben szavatolja, hogy a megjelentetésre, illetve behúzására kerülő teljes termék mennyiség az átadott mintával minden paraméterében megegyezik. Megrendelő tudomásul veszi, hogy az előzetesen átadott minta és az inzertekhez leszállított termékek közötti bármely eltérésből, vagy különbségből, továbbá a minta átadási kötelezettségének elmulasztásából, vagy a speciális hirdetés nem megfelelő leszállításából eredő mindennemű kár (pl. kifolyás következtében a Kiadvány sérülése) és igazolt többletköltség (papír-, nyomdai, szállítási, raktározási költség stb.) teljes egészében a Megrendelőt terheli. Speciális hirdetések esetében a megrendelés visszaigazolásán feltüntetett szállítási határidő minősül anyagleadási határidőnek.

# **7. Késedelmes anyagleadás, a Megrendelés lemondása, átütemezése**

## *7.1 Késedelmes anyagleadás*

Megrendelő tudomásul veszi, hogy amennyiben a hirdetési anyagot a jelen ÁSZF-ben vagy a Szerződésben meghatározott határidőben nem adja le Szolgáltató részére, és ezért a Szolgáltató a hirdetést nem tudja közzétenni, Szolgáltató jogosult a hirdetési díj 100%-át kiszámlázni rendelkezésre állás címén.

## *7.2 A Megrendelés lemondása*

7.2.1 Online, audio és audiovizuális Kiadványok esetében

Megrendelő tudomásul veszi, hogy a megrendelés lemondása esetén, a lemondással érintett hirdetések kedvezménnyel csökkentett hirdetési díjának

* a kampány tervezett indulása előtti 15. és 8. munkanap között 10%-a,
* a kampány tervezett indulása előtti 7. és 3. munkanap között 40%-a,
* a kampány tervezett indulása előtti 2. munkanapon és azt követően 100%-a

fizetendő.

7.2.2 Print Kiadványok esetében

Megrendelő tudomásul veszi, hogy a megrendelés lemondása esetén, a lemondással érintett hirdetések kedvezménnyel csökkentett hirdetési díjának

* a Kiadvány nyomdába adása előtti 15. és 8. munkanap között 40%-a,
* egyéb esetben 100%-a,

fizetendő.

## *7.3 A Megrendelés átütemezése*

7.3.1. Online, audio és audiovizuális Kiadványok esetében

Megrendelő tudomásul veszi, hogy:

* a megrendelés átütemezése esetén az átütemezéssel érintett hirdetések díjának 10%-a fizetendő;
* amennyiben Megrendelő időtartam alapon vásárolt megjelenések átütemezését kéri a kampány tervezett indulása előtti 7. munkanapon vagy azt követően, a Szolgáltatónak jogában áll azt a megrendelés lemondásaként kezelni, Megrendelő pedig köteles a 7.1 pontban a megrendelés lemondása esetére meghatározott díjat megfizetni.

7.3.2 Print Kiadványok esetében

Megrendelő tudomásul veszi, hogy:

* a megrendelés átütemezése esetén az átütemezéssel érintett hirdetések díjának 40%-a fizetendő;
* amennyiben Megrendelő időtartam alapon vásárolt megjelenések átütemezését kéri a kampány tervezett indulása előtti 15. munkanapon vagy azt követően, a Szolgáltatónak jogában áll azt a megrendelés lemondásaként kezelni, Megrendelő pedig köteles a 7.1 pontban a megrendelés lemondása esetére meghatározott díjat megfizetni.

# **8. Teljesítésigazolás, hirdetési statisztikák**

*8.1 Online Kiadványok esetén*

8.1.1 Szolgáltató az általa használt reklámkiszolgáló szerver által a Megrendelő kampányairól generált statisztikákhoz hozzáférést biztosít vagy megküldi azokat Megrendelő részére. Szolgáltató a statisztikát a Megrendelő számára jelszóval védett felületen tárolja. A jelszót a Megrendelő határozza meg, az kódolt formában kerül a rendszerbe, hozzáférése kizárólag Megrendelőnek és a Szolgáltató kapcsolattartójának van

8.1.2 Amennyiben Megrendelő a Szolgáltató által használttól eltérő ad servert kíván használni, az elszámolás abban az esetben is a Szolgáltató által használt ad server rendszeradatai alapján történik, különösen a CT és egyedi látogató (UV) alapon rendelt kampányokra vonatkozóan.

8.1.3 A CT és AV alapú kampányok időszaki és felületi súlyozását a Szolgáltató nem vállalja, az egyenletesen, a mindenkori felhasználói aktivitástól függően teljesül. Kivételt képez ez alól a mindenkor érvényes árlistában egyedileg meghatározott felületi és időszaki (napszaki) hirdetési mixek kiszolgálása.

8.1.4 Megrendelő a jelen ÁSZF elfogadásával a fenti 8.1 pontban hivatkozott ad server statisztikát a Szolgáltató részéről teljesítésigazolásként elfogadja. Megrendelő kijelenti továbbá, amennyiben Megrendelő a teljesítést követő két (2) munkanapon belül a statisztikában foglaltakkal szemben írásbeli kifogással nem él, a statisztika tartalmát hiteles és valós teljesítésigazolásként fogadja el.

*8.2 Nyomtatott Kiadványok esetén*

8.2.1 Print Kiadványok esetében a Megrendelő kérhet támpéldányt. Ennek a megküldéséről a Szolgáltató gondoskodik, azonban fenntartja a jogot arra, hogy a szállítás költségét kiszámlázza a Megrendelő számára.

8.2.2 Megrendelő erre vonatkozó igénye esetén a print hirdetéséről készült szkennelt példányt, Szolgáltató külön felszámolt költség nélkül elektronikus úton Megrendelő részére eljuttatja.

# **9. Számlázási és fizetési feltételek**

9.1 A Szolgáltató a teljesített hirdetésekről számláját alapesetben a teljesítést követően azonnal, de legkésőbb tárgyhónap utolsó napját követő 10 munkanapon belül állítja ki 30 napos napos fizetési határidővel, a mindenkori Grtv. és Áfatörvény szabályainak megfelelően.

9.2 A Megrendelő az egyedi Szerződés vagy a megrendelő aláírásával tudomásul veszi, hogy Szolgáltató az ÁFA törvény vonatkozó rendelkezései értelmében az utólagos elszámolású szolgáltatások esetén a számlát a teljesítésnek megfelelően a mindenkori Áfatörvény alapján állítja ki Megrendelő részére.

9.3 Megrendelő egyedi Szerződésben rögzített médiaköltésének értékébe nem számítanak bele a megrendelt hirdetés megjelentetéséhez kapcsolódó fejlesztési (technikai, gyártási, tartalom-előállítói) költségek, így azok a Megrendelő részére az egyedi Szerződésben biztosított esetleges kedvezmények alapjába sem számíthatóak bele.

9.4 Függetlenül a fenti 9.1 pontban foglaltaktól,

* egyedi elbírálás alapján Politikai hirdetéseknél,
* külföldi székhelyű, különösen off-shore cégek esetén,
* első Hirdetésnél, illetőleg új Hirdető/Megrendelő első három Hirdetésénél
* ha a Megrendelőnek az előző naptári évben nem volt az egyedi Szerződéshez hasonló érvényes megállapodása Szolgáltatóval, valamint
* ha volt ugyan a Megrendelőnek Szolgáltatóval egyedi Szerződése, de Megrendelő a fizetéseit késedelmesen teljesítette, továbbá
* ha Megrendelőnek az egyedi Szerződés megkötésekor lejárt tartozása van Szolgáltatóval szemben, a lejárt tartozásának megfizetéséig, valamint az engedményre jogosító értékhatár eléréséig és a vonatkozó számlák kiegyenlítéséig

a megrendelt Hirdetés(ek) díját Megrendelőnek előrefizetéssel kell rendeznie. Szolgáltató fenntartja a jogot, hogy egyedi elbírálás alapján (pl. vevőminősítés) egyes ügyfelek esetében előlegfizetési igénnyel éljen.

9.5 Ha Megrendelő a fizetési határidőt elmulasztja, a Szerződésből eredő pénztartozások teljesítéséig a 2013. évi V. törvény (Ptk.) által a vállalkozások közötti szerződések esetére előírt késedelmi kamat mértékével megegyező mértékű kamatértéket köteles fizetni és emellett a Szolgáltató a további hirdetések közlését felfüggeszti, illetve a megállapított engedményeket visszavonja.

# **10. Felelősségi szabályok**

10.1 Megrendelő felel minden olyan hibáért és kárért is, amely az általa leadott megrendelés vagy hirdetési anyag (ábrák, grafikák, emblémák stb.) rossz minőségéből vagy hiányosságából fakad.

10.2 Szolgáltató fenntartja magának a jogot, hogy egyedi, különleges megjelenéseknél egyedi gyártási határidőt állapítson meg és ezzel kapcsolatban egyedi árképzést alkalmazzon. Szolgáltató a Megrendelővel történt egyeztetést követően speciális Hirdetések esetén alvállalkozói díjat (fejlesztési, tartalom-előállítási, gyártási díj, stb.) számlázhat ki Megrendelő felé, amely a hirdetési díjon felül, nettó értékben, az ÁFA mértékével növelten értendő. Felek ebben az esetben vagy az egyedi Szerződésben, vagy külön szerződésben rendelkeznek a megállapodás feltételeiről.

10.3 Megrendelő a jelen ÁSZF elfogadásával kifejezetten átvállalja szerzői, reklám- és médiajogi, versenyjogi továbbá a polgári jogi szabályok be nem tartása miatt, az átadott reklámanyagokkal/hirdetésekkel kapcsolatban a Szolgáltatóra esetlegesen kiszabott bírságok és kártérítési, illetve polgári jogi igények, vagy egyéb pénzben meghatározott hátrányos jogkövetkezmények megtérítését.

10.4 Megrendelő szavatol azért, hogy a hirdetésben szereplő minőségvizsgálati vagy megfelelőség tanúsítási kötelezettség alá eső termék előzetes vizsgálatát elvégezték, és az alapján a termék forgalomba hozható, illetve azért hogy a termék nem esik ilyen kötelezettség alá.

10.5 Megrendelő kizárólagosan felel az általa közölt adatok, és minőségtanúsítás nyilatkozat valódiságáért, továbbá a megtévesztő reklám tilalmára vonatkozó rendelkezések megsértése esetén, a gazdasági reklámtevékenység alapvető feltételeiről és egyes korlátairól szóló 2008. évi XLVIII. törvény illetőleg a fogyasztókkal szembeni tisztességtelen kereskedelmi gyakorlat tilalmáról szóló 2008. évi XLVII. törvény által meghatározott kivételekkel.

10.6 Megrendelő az eljáró hatóság illetve a Szolgáltató felhívására a Hirdetés részét képező tényállítás valóságát igazolni köteles. Amennyiben Megrendelő nem tesz eleget ezen kötelezettségének, úgy kell tekinteni, hogy a tényállítás nem felelt meg a valóságnak. Megrendelő az e jogszabályi kötelezettségének elmulasztása következtében a Szolgáltatónál, mint a Hirdetés közzétevőjénél felmerülő valamennyi kár és bírság megtérítésére köteles.

10.7 Szolgáltató nem vállal felelősséget olyan teljesítést akadályozó eseményért, mely az Internet sajátos jellegéből fakadóan lép fel (különös tekintettel az Internet hálózaton előforduló olyan forgalmi, technikai, vagy egyéb körülmények, amelyek az Internet működésével együtt járnak).

10.8 Vis maior miatt elmaradt vagy hibásan teljesített Hirdetés közzétételért a Szolgáltató semmiféle kárigényt nem köteles teljesíteni. Vis maiornak minősül minden olyan elháríthatatlan, a Szolgáltató érdekkörén kívül álló esemény, melyet a Szolgáltató sem közvetlenül, sem közvetve nem képes befolyásolni.

10.9 Megrendelő ezennel visszavonhatatlanul átvállalja Szolgáltatótól, mint a Hirdetés közzétevőjétől a vonatkozó, hatályos jogszabályok alapján fennálló felelősségéből származó mindazon bírságot, kártérítést, költséget és pénzben meghatározott egyéb hátrányos jogkövetkezményt, amit a vonatkozó jogszabályok és jelen ÁSZF Megrendelő általi megszegése folytán az illetékes hatóságok/bíróságok vagy harmadik személyek a Szolgáltatóval szemben érvényesítenek.

Ezen felelősség- és tartozásátvállalás alapján a Megrendelő köteles a Szolgáltató helyett a hatósággal, illetőleg a jogosulttal szemben közvetlenül helytállni, a hatóságnak, illetve a jogosultnak az esedékességkor megfizetni az előzőekben említett bírságot, kártérítést és költséget, vagy ha azt már Szolgáltató megtérítette, Megrendelőnek a Szolgáltatóval szemben van azonnali megtérítési kötelezettsége.

10.10 Szolgáltató az általa a jelen ÁSZF szerint nyújtott Szolgáltatás tekintetében a reklámadóról szóló 2014. évi XXII. törvény („Ratv.”) vonatkozó rendelkezései értelmében nem minősül közzétevőnek, azaz az Rtv.-nek nem adóalanya. Szolgáltató vállalja, hogy a Szolgáltatás teljesítésére kizárólag olyan felületen kerül sor, amely esetben (i) a közzétevő az adott reklám vonatkozásában nyilatkozik arról, hogy az azzal kapcsolatban felmerülő adókötelezettség őt terheli és az adóbevallási, adófizetési kötelezettségének maradéktalanul eleget tesz, avagy (ii) a közzétevő a reklámközzététel megrendelésének időpontjában szerepel a Nemzeti Adó- és Vámhivatal honlapján közzétett, a Rtv. 7/A. § szerinti nyilvántartásban.

# **11. Szerződésszegés, vitarendezés**

11.1 A Szolgáltató szerződésszegése esetén bármilyen tényleges, közvetlen kár esetén a kártérítés felső határa az egyedi Szerződésben meghatározott és a Megrendelő által a Szolgáltató részére megfizetett megbízási díj teljes összege.

11.2 Szolgáltató kártérítési felelőssége kizárólag a tényleges közvetlen károkra korlátozódik, és nem felelős a különleges, véletlenszerű, közvetett, vagy gazdasági következményes károkért, elmaradt haszonért, üzletért, jövedelemért, jó hírnév sérelméért, nem vagyoni kárért vagy várt megtakarításért. Felek egyetértenek abban, hogy a hirdetési szerződésben meghatározott árak és egyéb előnyök a fenti felelősségkorlátozásból fakadó hátrányt kiegyenlítik.

11.3 Az esetleges vitás kérdések rendezésénél – amennyiben ezekre az egyedi hirdetési szerződések, illetve jelen ÁSZF nem tartalmaz rendelkezést – Felek a hatályos jogszabályok és a Magyar Reklámszövetség által elfogadott Magyar Reklámetikai Kódex előírásait tekintik irányadónak. Ha felek a vitát egyeztetéssel nem tudják rendezni, úgy jogvita esetén a hatályos magyar jogszabályok alapján hatáskörrel és illetékességgel rendelkező rendes kizárólagos eljárásának vetik alá magukat

# **12. Titoktartás és adatvédelem**

12.1 Felek kötelezettséget vállalnak, hogy minden az üzleti titok körébe tartozó adatot és/vagy információt szigorúan bizalmasan kezelnek, és azokról kizárólag egymás írásos engedélyével adnak tájékoztatást harmadik fél részére, vagy teszik számukra hozzáférhetővé.

12.2 Nem vonatkozik az előző pontban foglalt kötelezettség arra az esetre, ha az üzleti titok körlbe tartozó adat átadására a Szolgáltatót jogszabály, jogerős bírósági vagy hatósági határozat kötelezi.

12.3 Megrendelő kifejezetten hozzájárul, hogy a megrendelt kampány listaáras adatait a Szolgáltató a Kantar Media kutatócég felé lejelentse.

# **13. Értesítések**

13.1 A Megrendelő megrendelésével kapcsolatos valamennyi értesítés – beleértve a fizetendő számlákat is – a Megrendelő által az egyedi Szerződésben megjelölt címre illetve képviselő részére kerül kiküldésre.

13.2 Amennyiben Megrendelő vagy képviselője adataiban változás következik be, Megrendelő köteles arról haladéktalanul írásban tájékoztatni Szolgáltatót.

13.3 Ha nem bizonyítható, hogy egy adott értesítést korábban vették kézhez, az értesítések a következő esetekben számítanak kézbesítettnek:

1. Személyes kézbesítés esetén a kézbesítés napja az a nap, amely az értesítésre vonatkozó és az értesítést küldő fél birtokában lévő átadási-átvételi elismervényen az átvétel napjaként – az átvevő aláírásával hitelesítve – feltüntetésre kerül.
2. Tértivevényes, ajánlott küldeményként történő kézbesítés esetén a kézbesítés napja a feladóhoz visszaérkezett tértivevényen feltüntetett időpont, illetve ha az nem állapítható meg, akkor az a nap, amikor a tértivevény a feladóhoz visszaérkezik. A „címzett ismeretlen” vagy „nem kereste” jelzéssel visszaérkezett tértivevény esetében a kézbesítés a második feladástól számított ötödik munkanapon megtörténtnek tekintendő, ha a kézbesítés a fél által írásban közölt elérhetőségre történt.
3. Faxüzenet esetében a sikeres továbbítás visszaigazolásának időpontja a kézbesítés napja.
4. Az e-mail üzenetet akkor lehet kézbesítettnek tekinteni, ha annak a másik félhez történő megérkezését a küldő fél hitelt érdemlően igazolni tudja.
5. A küldemény átvételének megtagadása esetén a kézbesítés időpontja az a nap, amikor a küldemény átvételét bizonyíthatóan megtagadták.

# **14. Hatályba lépés**

14.1 A jelen ÁSZF rendelkezései 2015. szeptember 30. napjától visszavonásig, illetve a módosítások hatályba lépéséig maradnak hatályban.

14.2 Szolgáltató fenntartja magának a jogot, hogy a jelen ÁSZF-et egyoldalú döntésével bármikor módosítsa. Az ÁSZF valamely rendelkezésének esetleges módosításáról a Szolgáltató a módosítás hatályba lépésével egyidejűleg értesíti a vele szerződéses jogviszonyban álló Megrendelőt.

Budapest, 2015. szeptember 30.